การประกอบธุรกิจของแต่ละสายผลิตภัณฑ์

(1) ลักษณะผลิตภัณฑ์หรือบริการ

ผลิตภัณฑ์ของบริษัท น้ำมันพืชไทย จำกัด (มหาชน) สามารถจำแนกได้เป็น 8 ประเภท ดังนี้

-   น้ำมันถั่วเหลือง
    คือน้ำมันพืชที่ผ่านกระบวนการสกัดน้ำมันดิบจากเมล็ดถั่วเหลืองแล้วเข้าสู่กระบวนการกลั่นด้วยระบบไอน้ำแรงดันสูง
    เพื่อให้ได้น้ำมันบริสุทธิ์ออกมา โดยน้ำมันพืชของบริษัทฯ ผลิตจากเมล็ดถั่วเหลือง 100%
    คุณสมบัติของน้ำมันถั่วเหลืองจะมีปริมาณกรดไขมันไม่อิ่มตัวสูงกว่าน้ำมันพืชที่ผลิตจากเมล็ดพืชหลาย
    ๆ ชนิด เช่น น้ำมันปาล์ม หรือน้ำมันมะพร้าว
    ซึ่งการบริโภคน้ำมันที่มีปริมาณกรดไขมันไม่อิ่มตัวสูงจะมีผลดีต่อสุขภาพมากกว่าการบริโภคน้ำมันที่มีปริมาณกรดไขมันไม่อิ่มตัวต่ำ
    นอกจากนี้ในกระบวนการผลิตใช้วิธีเติมไนโตรเจนเพื่อรักษาสภาพน้ำมันให้คงเดิม
    แทนการใส่สารกันหืน เพื่อให้ปลอดภัยกับผู้บริโภค

  ผลิตภัณฑ์น้ำมันถั่วเหลืองของบริษัทฯสามารถแบ่งตามลักษณะช่องทางการจัดจำหน่ายเป็น 2
  ประเภท ดังนี้

-   น้ำมันถั่วเหลืองบรรจุขวด ภายใต้ชื่อ “องุ่น” สำหรับตลาดผู้บริโภค

-   น้ำมันถั่วเหลือง เพื่อใช้เป็นวัตถุดิบในอุตสาหกรรมอาหาร เช่น อุตสาหกรรมปลากระป๋อง
    น้ำพริกเผา และมายองเนส

-   กากถั่วเหลือง เป็นวัตถุดิบหลักที่ต้องใช้เพื่อผลิตอาหารสัตว์ กากถั่วเหลืองของบริษัทฯ
    จำหน่ายภายใต้ชื่อ “ทีวีโอ ไฮโปรมีล”
    เป็นผลิตภัณฑ์ที่ได้รับการยอมรับอย่างกว้างขวางในวงการอุตสาหกรรมการเลี้ยงสัตว์
    เนื่องจากมีคุณภาพสูง สม่ำเสมอ และได้มาตรฐาน

-   ฟูลแฟตซอย ภายใต้ชื่อ “ทีวีโอ ฟูลแฟตซอย” เป็นวัตถุดิบใช้ผสมอาหารเพื่อเลี้ยงลูกสุกรและไก่
    ช่วยให้ย่อยง่าย ให้โปรตีนและพลังงานสูงสุด
    อุดมด้วยกรดไขมันไม่อิ่มตัวซึ่งจำเป็นสำหรับสัตว์เลี้ยงชนิดต่าง ๆ
    โดยเฉพาะสัตว์เลี้ยงระยะเล็ก เสริมการเจริญเติบโตอย่างมีคุณภาพ
    โดยเฉพาะอย่างยิ่งช่วยเพิ่มการสร้างเนื้อแดงให้มากขึ้นในสัตว์

-   เลซิติน สารสำคัญในอาหารกุ้ง เป็นส่วนผสมในการผลิตอาหารกุ้ง ไก่ หมู
    เพิ่มความสามารถในการดูดซึมไขมัน คลอเรสเตอรอลในกุ้ง เพื่อนำไปใช้ในการสร้างเปลือก
    ทำให้เพิ่มอัตราการเจริญเติบโตและรอดชีวิต

-   ดีฮัล ซอยมีล เนื้อถั่วเหลืองกะเทาะผิวออกแล้วให้โปรตีนและคุณค่าอาหารอื่น ๆ สูงขึ้น
    เหมาะสำหรับสัตว์ที่ต้องการอาหารคุณภาพสูงเพื่อการเติบโตและให้ผลผลิตสูงสุด

-   ข้าวโพดอบ เป็นวัตถุดิบหลักอาหารสัตว์ที่ให้พลังงานสูง
    สามารถใช้แทนปลายข้าวในสูตรอาหารสัตว์สำหรับเลี้ยงสุกรเพื่อลดต้นทุนค่าอาหาร

-   น้ำมันทานตะวัน ผลิตจากเมล็ดทานตะวัน 100% เป็นน้ำมันที่มีกรดไขมันไม่อิ่มตัวสูง
    และมีกรดไลโนเลอิคสูง ซึ่งเป็นกรดไขมันที่มีประโยชน์ต่อร่างกาย
    และปลอดภัยต่อสุขภาพของผู้บริโภค ส่วนใหญ่ใช้ในอุตสาหกรรมผลิตอาหารทะเลส่งออก เช่น
    ทูน่าในน้ำมันทานตะวันบรรจุกระป๋อง

– กากทานตะวัน เป็นวัตถุดิบอาหารสัตว์ที่ให้โปรตีนและคุณค่าอาหารอื่นๆ ทำให้สัตว์มีสุขภาพแข็งแรง ทั้งยังมีไฟเบอร์ซึ่งช่วยในเรื่องระบบขับถ่าย สามารถใช้แทนกากถั่วเหลืองในสูตรอาหารสัตว์ได้บางส่วนเพื่อลดต้นทุนค่าอาหาร

การตลาดและภาวะการแข่งขัน

นโยบายและลักษณะการตลาด

 กลยุทธ์การแข่งขัน

เพื่อการเป็นผู้นำด้านการผลิตและจำหน่ายน้ำมันถั่วเหลือง,กากถั่วเหลืองและฟูลแฟตซอยบริษัทฯ
วางแผนกลยุทธ์ทางการแข่งขัน ซึ่งสามารถสรุปได้ดังนี้

1.  บริษัทฯ จะเน้นผลิตสินค้าที่มีคุณค่าทางโภชนาการ โดยคำนึงถึงประโยชน์ต่อร่างกาย
    เนื่องจากน้ำมันถั่วเหลืองมีกรดไลโนลิอิคสูง ซึ่งกรดดังกล่าวมีคุณสมบัติลดโคเลสเตอรอล
    นอกจากนี้ยังมีกรดไขมันไม่อิ่มตัวสูงซึ่งไม่อุดตันในเส้นเลือดมีผลดีต่อร่างกายและหัวใจอีกด้วย

2.  บริษัทฯ จะเน้นผลิตสินค้าพรีเมียมที่มีคุณภาพสูง
    โดยใช้เครื่องจักรที่มีความทันสมัยและมีประสิทธิภาพสูง
    ดังนั้นผลิตภัณฑ์ของบริษัทฯจึงแตกต่างจากคู่แข่งเป็นที่ยอมรับของผู้บริโภค

3.  บริษัทฯ จะมุ่งมั่นสร้างความสัมพันธ์ระยะยาวที่ดีต่อลูกค้า
    โดยการจัดให้มีเจ้าหน้าที่การตลาดและการขายรับผิดชอบดูแลลูกค้าอย่างใกล้ชิด
    เพื่อเป็นที่เชื่อใจและยอมรับต่อลูกค้า

4.  บริษัทฯ จะมุ่งพัฒนามาตรฐานคุณภาพสินค้าอย่างต่อเนื่อง
    รวมทั้งพัฒนาประสิทธิภาพการผลิตและเทคโนโลยีตามความต้องการของตลาด
    เพื่อผลิตสินค้าที่มีคุณภาพตามความต้องการของตลาดโดยมีต้นทุนที่แข่งขันได้

5.  บริษัทฯ มีนโยบายที่จะบริการและส่งมอบสินค้าให้รวดเร็วและตรงต่อเวลา
    โดยสินค้าต้องมีความใหม่และสด เนื่องจากบริษัทฯ มีการขายสินค้าออกอย่างรวดเร็ว
    จึงไม่มีสินค้าคงค้างสต็อก

ลักษณะลูกค้าและกลุ่มลูกค้าเป้าหมาย

กลุ่มลูกค้าเป้าหมายของบริษัทฯสามารถแบ่งตามผลิตภัณฑ์ได้ดังนี้

-   กากถั่วเหลือง กากดีฮัล ฟูลแฟตซอย เลซิติน ข้าวโพดอบ และกากทานตะวัน –
    ผู้ประกอบการโรงงานผลิตอาหารสัตว์และกลุ่มผู้เลี้ยงสัตว์

-   น้ำมันบริโภคตรา “องุ่น” – กลุ่มผู้บริโภคทั่วไปและกลุ่มที่ใส่ใจในสุขภาพเป็นพิเศษ

-   น้ำมันอุตสาหกรรม – กลุ่มอุตสาหกรรมอาหารกระป๋อง อุตสาหกรรมสี อุตสาหกรรมอื่น ๆ
    และน้ำมัน

  อุตสาหกรรมเพื่อการส่งออก

การจำหน่ายและช่องทางการจำหน่าย

-   การจำหน่ายน้ำมันบริโภคบรรจุขวดตรา “องุ่น” บริษัทเป็นผู้จัดจำหน่ายเอง
    โดยผ่านช่องทางใหญ่ๆ คือร้านค้าส่ง ดิสเคาต์สโตร์ (Discount Store) ร้านค้าปลีก
    ร้านสะดวกซื้อและซุปเปอร์มาเก็ต

-   การจำหน่ายกากถั่วเหลือง ฟูลแฟตซอย น้ำมันถั่วเหลืองอุตสาหกรรม และอื่นๆ
    บริษัทฯจะขายตรงให้กับผู้ประกอบการ

มูลค่าการจำหน่ายของบริษัทฯส่วนใหญ่จะเป็นการขายในประเทศโดยมีสัดส่วนเท่ากับ 94%
ของยอดการจำหน่ายทั้งหมดส่วนอีก 6%
เป็นการส่งออกไปยังต่างประเทศซึ่งส่วนใหญ่จะเป็นประเทศเพื่อนบ้าน เช่น สิงคโปร์, มาเลเซีย,
เมียนม่าร์ และเขมร โดยบริษัทฯจะขายตรงสำหรับการส่งออกทั้งหมด

(1) ภาวะอุตสาหกรรมและการแข่งขัน

ในปีที่ผ่านมา ภาพรวมอุตสาหกรรมการผลิตกากถั่วเหลือง ฟูลแฟตซอย
และน้ำมันถั่วเหลืองหดตัวเล็กน้อย
เนื่องจากประเทศไทยประสบกับภาวะถดถอยทางเศรษฐกิจเหมือนกับประเทศต่าง ๆ
ทั่วทุกภูมิภาคของโลกที่ได้รับผลกระทบมาจากวิกฤติเศรษฐกิจของสหรัฐที่เกิดขึ้นปลายปี 2551 ในปี
2552 มีการผลิตรวมทั้งอุตสาหกรรมคิดจากปริมาณการใช้วัตถุดิบทั้งสิ้น 1,574,061 ตัน
(เมล็ดถั่วเหลือง) ลดลงเพียงเล็กน้อยเมื่อเทียบกับปี 2551 ที่มีปริมาณการใช้วัตถุดิบรวมของ
1,609,092 ตัน (เมล็ดถั่วเหลือง) เป็นผลมาจากภาคอุตสาหกรรมการเลี้ยงสัตว์มีสภาวะที่ดี
โดยเฉพาะปริมาณการส่งออกเนื้อไก่ยังทรงตัวที่ระดับ 400,000 ตัน ใกล้เคียงกับปี 2551
ด้วยปัจจัยดังกล่าว บริษัทจึงสามารถรักษาระดับการผลิตของปี 2552 ได้ใกล้เคียงกับปีก่อน
สำหรับการแข่งขันในปี 2552
นั้นเป็นไปตามกลไกและความผันผวนตามการเปลี่ยนแปลงของอุปทานและอุปสงค์ในตลาดโลก
แต่บริษัทสามารถรักษายอดขายเอาไว้ได้
เนื่องจากสินค้าของบริษัทเป็นสินค้ามีความได้เปรียบในการแข่งขันในด้านคุณภาพ และความสดใหม่

แนวโน้มภาวะอุตสาหกรรมและการแข่งขันในอนาคต

แนวโน้มอุตสาหกรรมการผลิตกากถั่วเหลือง ฟูลแฟตซอย และน้ำมันถั่วเหลืองในปี 2553 นี้
จะเติบโตตามอัตราการเติบโตของอุตสาหกรรมการเลี้ยงสัตว์ไทยที่คาดกันวาจะเติบโตประมาณ 3%
เมื่อเทียบกับปี 2552 เนื่องจากภาวะเศรษฐกิจของประเทศที่ฟื้นตัวเช่นเดียวกับเศรษฐกิจโลก
เป็นผลให้สินค้าเกษตรและภาพอุตสาหกรรมการส่งออกขยายตัวเพิ่มขึ้น
ปัจจัยเหล่านี้สนับสนุนให้อุตสาหกรรมกากถั่วเหลืองมีโอกาสทางการตลาดสูงขึ้น
นอกจากนี้การเปิดตลาดเสรีทางการค้าภายใต้สนธิสัญญา AFTA ซึ่งเริ่มมีผลตั้งแต่ปี 2553
ทำให้บริษัทซึ่งเป็นผู้ผลิตน้ำมันถั่วเหลืองรายใหญ่ในเอเชียตะวันออกเฉียงใต้
มีโอกาสขยายตลาดไปยังในกลุ่มประเทศใกล้เคียง อย่างไรก็ดี
อุตสาหกรรมการผลิตกากถั่วเหลืองในปี 2553 มีแนวโน้มการแข่งขันสูงขึ้น
จากอัตราภาษีนำเข้ากากถั่วเหลืองที่ยังคงอยู่ที่อัตราร้อยละ 2
และกำลังการผลิตของผู้ผลิตภายในประเทศที่เพิ่มขึ้น
อีกทั้งประเทศผู้ผลิตกากถั่วเหลืองรายใหญ่อย่างเช่น อาร์เจนตินา
มีการสนับสนุนด้านภาษีให้กับผู้ส่งออก
ซึ่งมีผลราคากากถั่วเหลืองนำเจ้าต่างประเทศต่ำกว่ากากถั่วเหลืองที่ผลิตในประเทศ
แต่บริษัทมั่นใจว่า จากจุดแข็งในด้านคุณภาพ ความสดใหม่
อีกทั้งระบบการผลิตสินค้าที่มีคุณภาพสูงและได้มาตรฐาน
จะเป็นปัจจัยสำคัญที่ทำให้บริษัทสามารถแข่งขันกับผู้ผลิตรายอื่นและสินค้านำเข้าได้

(2) การจัดหาผลิตภัณฑ์หรือบริการ

(1) บริษัท น้ำมันพืชไทย จำกัด (มหาชน) มีสำนักงานใหญ่ และโรงงาน 3 แห่ง ดังต่อไปนี้

  อาคารสำนักงานใหญ่ 149 ถนนรัชดาภิเษก (ท่าพระ-ตากสิน) บุคคโล ธนบุรี กรุงเทพฯ 10600

  โรงงานที่ 1 101/2 ต. ขุนแก้ว อ. นครชัยศรี นครปฐม

  โรงงานที่ 2 36 หมู่ 3 ต.นครชัยศรี อ.นครชัยศรี นครปฐม

  โรงงานที่ 3 81/7 หมู่ 1 ถ.สาย 8 ต.ไทยาวาส อ.นครชัยศรี นครปฐม

  กำลังการผลิตรวม 4,000 ตัน/วัน

การจัดหาวัตถุดิบ สภาพปัญหาเกี่ยวกับวัตถุดิบ

วัตถุดิบหลักของบริษัทฯ คือ เมล็ดถั่วเหลือง
ซึ่งในปัจจุบันการผลิตเมล็ดถั่วเหลืองในประเทศไม่เพียงพอต่อความต้องการ
บริษัทฯจึงต้องนำเข้าจากต่างประเทศ กว่าร้อยละ 90 ของปริมาณวัตถุดิบรวมที่ใช้
โดยบริษัทฯนำเข้าจากประเทศสหรัฐอเมริกา บราซิล และอาร์เจนตินา
โดยราคาจะอิงกับราคาตลาดโลกและไม่มีภาษีนำเข้า ส่วนที่เหลือร้อยละ 10 บริษัทฯ
ได้ซื้อจากเกษตรกร/พ่อค้าคนกลางภายในประเทศ ซึ่งแหล่งเพาะปลูกที่สำคัญของประเทศอยู่ที่จังหวัด
สุโขทัย กำแพงเพชร อุตรดิตถ์ เพชรบูรณ์ เชียงใหม่ และขอนแก่น เป็นต้น
นอกจากนี้รัฐบาลได้มีการกำหนดเงื่อนไขให้ผู้นำเข้าต้องรับซื้อเมล็ดถั่วเหลืองในประเทศทั้งหมดในราคาและเงื่อนไขที่กำหนดในสัญญา
ในสัดส่วนตามปริมาณนำเข้าระหว่างผู้นำเข้าทั้งหมด
ซึ่งราคาและเงื่อนไขที่กำหนดในสัญญาจะถูกกำหนดโดยคณะกรรมการพืชน้ำมันและน้ำมันพืช

การผลิตถั่วเหลืองของโลกในแต่ละปีจะผลิตได้มากกว่าความต้องการ
และปริมาณการผลิตของโลกในช่วง 10
ปีที่ผ่านมาเพิ่มขึ้นทุกปีในอัตราส่วนใกล้เคียงกับความต้องการที่เพิ่มขึ้น
ถั่วเหลืองเป็นสินค้าที่มีการซื้อขายกันอย่างกว้างขวางในตลาดโลก
สามารถจัดซื้อมาใช้เป็นวัตถุดิบได้อย่างสะดวกยังไม่เคยปรากฏมีปัญหาขาดแคลนจนหาซื้อไม่ได้
แต่อาจจะมีบ้างบางปีที่ราคาถั่วเหลืองปรับตัวสูงขึ้น
ซึ่งจะเป็นไปตามภาวะอุปสงค์และอุปทานของตลาดโลกในขณะนั้นๆ
บริษัทฯจะสั่งซื้อวัตถุดิบล่วงหน้าเป็นเวลาประมาณ 3-6 เดือน ในช่วงระหว่างฤดูเก็บเกี่ยว
เมื่อระดับราคาอยู่ในช่วงต่ำมากๆ
โดยการกำหนดแผนการจัดซื้อล่วงหน้าและทำสัญญาซื้อขายล่วงหน้ากับผู้ผลิตหลายๆ แหล่ง
แต่เนื่องจากราคาวัตถุดิบอยู่ในรูปของเงินดอลล่าร์สหรัฐ
ดังนั้นเพื่อลดความเสี่ยงเรื่องอัตราแลกเปลี่ยน บริษัทฯ
จึงใช้นโยบายซื้อสัญญาซื้อขายเงินตราต่างประเทศล่วงหน้า (forward contract) ควบคู่ด้วย

โดยปกติในส่วนการนำเข้าบริษัทฯ
จะจัดซื้อเมล็ดถั่วเหลืองจากหลายแหล่งและจะจัดซื้อจากผู้ที่เสนอเงื่อนไขที่ดีที่สุด
โดยได้กระจายความเสี่ยงด้วยการซื้อวัตถุดิบจากหลายรายด้วยกัน และในปี 2552
บริษัทฯไม่ได้มีภาระผูกพันหรือมีนโยบายที่จะต้องซื้อจากผู้จำหน่ายรายใดรายหนึ่งเป็นการเฉพาะ

ผลกระทบต่อสิ่งแวดล้อม

บริษัทฯ มีนโยบายพัฒนาและปรับปรุงขบวนการผลิตให้เป็นมิตรต่อสิ่งแวดล้อม
และเน้นการใช้พลังงานและทรัพยากรอย่างมีคุณภาพ ปัจจุบันขบวนการผลิตของบริษัท น้ำมันพืชไทย
จำกัด (มหาชน) ได้ใช้ระบบการผลิตที่ใช้เทคโนโลยีที่มีของเสียเกิดขึ้นระหว่างการผลิตน้อยที่สุด
และได้จัดระบบบำบัดของเสียเป็นแบบระบบปิด Close System คือ
จะไม่มีของเสียออกนอกระบบการทำงานไปสู่ที่สาธารณะ
ระบบการผลิตของบริษัทฯนี้จะมีการตรวจสอบโดยหน่วยงานรัฐบาลที่มีหน้าที่ควบคุมดูแลสิ่งแวดล้อมเป็นประจำทุกปี

บริษัทไม่เพียงแต่ดำเนินการภายใต้นโยบายสิ่งแวดล้อมของรัฐบาลอย่างเคร่งครัดเท่านั้น
แต่บริษัทยังได้ศึกษาค้นคว้าข้อมูลและรายละเอียดที่เกี่ยวข้องกับสิ่งแวดล้อม
นอกเหนือจากที่กฎหมายกำหนด เพื่อดำรงไว้ซึ่งสภาพแวดล้อมที่ดีตลอดไป

(3) งานที่ยังไม่ส่งมอบ

-ไม่มี-